Source: http://www.druckeria.ro/tag/ljubomir-kolarevic/
Timestamp: 2019-07-17 16:53:38+00:00

Document:
ljubomir kolarevic Archives - Druckeria
Misiune ușoară pentru BCM Tymes Politehnica la Craiova
BCM Tymes Politehnica se va deplasa, în etapa intermediară de la mijlocul acestei săptămâni, pe terenul unei formații ce n-a mai câștigat din luna octombrie a anului trecut. E vorba despre SCM CSS Craiova, de departe „cenușăreasa” acestei ediții de campionat, o mostră a anomaliei din ultimii ani a campionatului de baschet feminin din România.
BCM Tymes Politehnica va înregistra, cel mai probabil, a patra victorie consecutivă și a cincea stagională miercuri după-amiază, la Craiova. Formația locală pare să fi însușit de tot „lanterna roșie”, pe care a păstrat-o și pe tot parcursul campionatului trecut.
Gruparea craioveană a suferit opt înfrângeri în primele opt meciuri disputate în acest sezon. Un șir de eșecuri ce se leagă cu cele 24 consecutive cu care oltencele au încheiat sezonul trecut. Mai mult, pentru a găsi ultima victorie a lui SCM CSS, trebuie să ne întoarcem cu aproape 13 luni în urmă, până pe 12 octombrie 2013, când caiovencele învingeau cu 67-63 pe Nova Vita Târgu Mureș. Cu alte cuvinte, sunt mari șanse ca mâine să consemnăm a 389-a zi consecutivă fără victorie pentru gazde.
Pentru BCM Tymes Politehnica, ar fi șansa de a pătrunde în premieră în acest sezon în zona play-off-ului. După un start dificil de campionat, timișorencele au obținut trei victorii în ultimele trei meciuri disputate: 74-70 cu CSM Satu Mare, 90-63 cu Rapid București și 86-70 cu Nova Vita Târgu Mureș, ultimele două partide fiind disputate pe teren propriu. Vă reamintim, săptămâna trecută clubul s-a despărțit de două dintre jucătoarele aduse în vară, Adelina Ștefan – de altfel, o fostă componentă a Craiovei și Ioana Ghizilă.
Partida SCM CSS Craiova – BCM Tymes Politehnica se va disputa miercuri, de la ora 15. În weekend, timișorencele vor evolua din nou în fața propriului public. Sâmbătă, fetele lui Kolarevic vor primi vizita formației Phoenix CSU Galați, pe care au eliminat-o din runda inaugurală a Cupei României.
Filed Under: Baschet, Stire de ultima ora Tagged With: bcm tymes politehnica, ljubomir kolarevic, phoenix css galati, scm css craiova, tymes
BCM Tymes Politehnica, în fața unui duel direct pentru play-off
BCM Tymes Politehnica se va deplasa miercuri, în etapa intermediară a Ligii Naționale, la Satu Mare, pentru un duel extrem de important. Ambele echipe au ca obiectiv ocuparea unui loc ce asigură prezența în play-off, astfel că antrenorul baschetbalistelor timișorene, Ljubomir Kolarevic, vede acest meci ca pe unul extrem de important în perspectiva acestui țel.
BCM Tymes Politehnica a scăpat de startul infernal de sezon, bănățencele dând, în primele cinci etape, peste patru dintre formațiile de top ale României. Așa cum era de așteptat, formația timișoreană nu a reușit să câștige decât un singur meci în acest debut de campionat, cel de la Oradea, din urmă cu două runde.
În schimb, formația din Satu Mare, care a avut parte de o intrare mai „soft” în noul sezon, a strâns două victorii, în fața formațiilor din Craiova și Cluj. Pe lângă eșecul scotat de etapa trecută, de pe terenul campioanei CSM Târgoviște, fetele pregătite de Adriana Pricop au pierdut și în deplasările de la Phoenix Galați și Olimpia Brașov, în fața unor echipe teoretic candidate la locurile 5-8.
„Urmează un meci foarte greu, foarte dificil, la Satu Mare. Un meci pentru accederea în play-off, așa îl văd eu. Eu cred în această echipă și sunt copnvins că putem câștiga. Nu ar fi însă o surpriză dacă am câștiga la Satu Mare. Poate ar fi o surpriză pentru cei de acolo, dar pentru mine nu e vorba de așa ceva”, a prefațat întâlnirea din Ardeal antrenorul lui BCM Tymes Politehnica, Ljubomir Kolarevic.
Partida dintre CSM Satu Mare și BCM Tymes Politehnica Timișoara va avea loc miercuri, de la ora 18, în sala Liceului cu Program Sportiv din localitate. Arbitrii întâlnirii vor fi Vlad Potra și Mate Andras Stretea, iar comisar din partea Federației Române de Baschet a fost delegat Marian Oprea.
Filed Under: Baschet, Stire de ultima ora Tagged With: bcm tymes politehnica, csm satu mare, liga nationala, ljubomir kolarevic, politehnica timisoara, tymes
Înfrângere scontată pentru BCM Tymes Politehnica
BCM Tymes Politehnica a înregistrat astăzi cea de-a patra înfrângere din totalul de cinci meciuri disputate în această ediție a Ligii Naționale. Formația timișoreană a fost învinsă pe teren propriu, scor 71-85, de Universitatea Alba Iulia, la capătul unui joc în care echilibrul a fost rupt definitiv în sfertul 3.
Startul de joc s-a disputat sub semnul echilibrului, Tymes Politehnicareușind să le țină în șah pe ardelence, scorul fiind egal la finalul primului sfert, 21-21. Până la pauza mare, trupa din Alba Iulia s-a distanțat la cinci puncte (37-32), un avans deloc liniștitor însă, în perspectiva celei de-a doua jumătăți a meciului. Fetele pregătite de Miroslav Popov au reușit să-și consolideze însă avantajul, după o jumătate de oră de joc înregistrându-se o diferență de 12 puncte în favoarea vizitatoarelor, 62-50. Gruparea din Alba Iulia a oprit tabela sălii „Constantin Jude”, la 85-71 în favoarea ei, înregistrând a patra victorie stagională.
Deși BCM Tymes Politehnica e deja la a patra înfrângere, gruparea timișoreană a avut o prestație mai convingătoare decât în precedentele jocuri. Fetele lui Ljubomir Kolarevic și-au dominat adversarele sub panou, totalizând 41 de recuperări, față de cele 26 ale adversarelor. O diferență clară în favoarea formației din Alba Iulia s-a înresigistrat în rubrica mingilor pierdute, Tymes Politehnica contabilizând 24 de turnover-uri, iar Universitatea doar 12. De remarcat și eficiența ardelencelor de la linia de libere, unde au înregistrat un procentaj de 100% (14/14).
Cele mai multe puncte pentru Tymes Politehnica le-a adus coșghetera obișnuită din ultimii ani, Biljana Pesovic, cu 25. O evoluție consistentă a avut și Jefimija Karakasevic, care și-a trecut în cont un double-double, cu 12 puncte și 12 recuperări, ea „punctând” și în extrema opusă, totalizând 9 mingi pierdute. Pentru formația timișoreană au mai înscris Erak 17 puncte, Krnjetin 10, Stoiedin 4 și Dumitrache 3. De partea cealaltă, la Alba Iulia s-a remarcat Agunbiade, cu 21 de puncte, urmată de McFarlend, cu 14. Fostele jucătoare ale echipei din Timișoara, Dora Ardelean și Marta Fodor au bifat șapte, respectiv zece minute pe parchet, dar nu și-au trecut în cont niciun punct.
„Alba Iulia e o echipă foarte bună, au un antrenor bun, au experiență mai mare. Problema noastră e rotația, banca scurtă, ne bazăm doar pe 6-7 jucătoare. Avem nevoie de Ivana Jovovic pentru rotația pe poziția 3, așteptăm să își revină după accidentare. Pozițiile 4-5 încep să se miște destul de bine, iar lucrul acesta mă bucură. Timp de 25 de minute am jucat bine și fără presiune, mai ales că noi n-aveam nimic de pierdut în acest meci”. (Ljubomir Kolarevic, antrenor BCM Tymes Politehnica)
„A fost un meci bun. Timișoara nu e o echipă rea, timp de o jumătate de meci a practicat un baschet bun. Noi avem în acest an o echipă mai tânără, o echipă nouă, cu americance care abia au terminat colegiul și sunt la prima experiență externă. Le remarc pe Larisa Toma și pe Alexandra Uiuiu, care au jucat foarte bine. Nu m-am așteptat la un joc ușor, pentru că, așa cum spuneam, Timișoara nu are o echipă rea. Chiar pot spune că m-am temut puțin de aces joc”. (Miroslav Popov, antrenor Universitatea Alba Iulia)
Filed Under: Baschet, Stire de ultima ora Tagged With: bcm tymes politehnica, ljubomir kolarevic, miroslav popov, politehnica, universitatea alba iulia
BCM Tymes Politehnica, în fața unui nou examen dificil
BCM Tymes Politehnica revine pe teren propriu, după ce sâmbătă a bifat la Oradea primul succes stagional. Fetele lui Ljubomir Kolarevic vor avea însă parte de un duel infernal, cu Universitatea Alba Iulia, una dintre formațiile cu pretenții din baschetul feminin românesc.
BCM Tymes Politehnica nu are parte de startul cel mai fericit de sezon în Liga Națională. După ce în primele trei runde a înregistrat tot atâtea eșecuri în fața unor formații net superioare – Sepsi Sfântu Gheorghe, ICIM Arad și CSBT Alexandria, baschetbalistele timișorene au înregistrat prima victorie abia în runda a patra, disputată în weekend. Fetele lui Kolarevic au trecut cu 71-60 de CSM Oradea, chiar în sala „Antonio Alexe”, într-un joc în care Biljana Pesovic, Alexandra Dumitrache și Vladinka Erak și-au adus din plin contribuția pentru acest succes.
Timișorencele vor evolua, joi după-amiază, din nou în fața propriului public, însă e greu de crezut că vor putea lega a doua victorie stagională. Iar asta pentru că vor primi vizita uneia dintre formațiile cu buget și lot bun din Liga Națională, Universitatea Alba Iulia. Formația ardeleană începuse sezonul cu un eșec pe teren propriu, în fața campioanei CSM Târgoviște, pentru ca apoi să înregistreze trei succese clare, în compania Unversității Cluj, Olimpiei Brașov și a formației Phoenix Galați. Înaintea duelului de joi, echipa din Alba Iulia ocupă locul secund, cu 7 puncte, în timp ce BCM Tymes Politehnica e pe 11, cu 5 puncte.
Vă reamintim, clubul timișorean trece printr-o serie de frământări și la nivel de conducere. La începutul săptămânii trecute, președintele Marinko Lazarov a renunțat la funcție, care a fost preluată de Mladen Galovic. Unul dintre motive pare a fi și situația financiară deloc roză, clubul având datorii salariale către jucătoare datând încă din sezonul trecut.
Partida BCM Tymes Politehnica – Universitatea Alba Iulia va avea loc joi, de la ora 15, în sala „Constantin Jude”.
Filed Under: Baschet, Stire de ultima ora Tagged With: bcm tymes politehnica, liga nationala, ljubomir kolarevic, politehnica, timisoara, universitatea alba iulia

References: CSM 
 CSM 
 CSM 
 csm 
 CSM 
 CSM